
Uvodno pojasnilo: 

Tekst te pogodbe predstavlja vzorčni primer pogodbe o naročilu opravljanja storitve nadzora nad gradnjo na podlagi določil GZ. Tekst se lahko smiselno uporabi tudi za sestavo posamezne parcialne pogodbe o opravljanju storitve  nadzora nad gradnjo, katerih število je sicer v vsakdanji praksi v večini. 
Pomembno je, da pogodbenici predhodno ugotovita statusno sposobnost nadzornika za opravljanja storitev  nadzora nad gradnjo.

ZAID med gospodarske subjekte šteje gospodarske družbe, samostojne podjetnike posameznike in druge pravne in fizične osebe, ki opravljajo pridobitno dejavnost in so vpisani v poslovni register, OZ pa med gospodarske subjekte ne šteje fizičnih oseb z izjemo samostojnega podjetnika posameznika. 

Opozorimo na položaj posameznika, ki samostojno opravlja dejavnost. Kot gospodarski subjekt lahko opravlja le dejavnost v obsegu, ki zajema storitve poklicnih nalog pooblaščenega arhitekta oziroma pooblaščenega inženirja. Podobno omejitev zasledimo tudi pri gospodarskih subjektih z zaščitnim nazivom (arhitekturni biro, inženirski biro). Dejavnost opravljanja storitve nadzora nad gradnjo se izvaja na podlagi mandatne pogodbe in ne na podlagi podjemne pogodbe, ki je v uporabi pri izvajanju projektantske ali izvajalske pogodbe.  

Osnovni pogodbeni tekst je namenjen najširši uporabi pogodbe o opravljanju storitve  nadzora nad gradnjo, iz katere se lahko smiselno izločijo ali dodajo posamezne zahteve. 

Osnovnemu pogodbenemu tekstu je priložen še Aneks, ki obravnava posebnosti v primeru, ko storitve nadzora nad gradnjo opravlja več nadzornikov in je eden izmed njih določen za vodilnega nadzornika.

V tekstu pogodbe so s poševno pisavo zapisane opombe in pojasnila.   























POGODBA

O NAROČILU OPRAVLJANJA STORITVE NADZORA NAD GRADNJO


Pogodbeni stranki: 
INVESTITOR (naročnik): _____________________________________________

NADZORNIK  :                 ______________________________________________


I. UVODNE UGOTOVITVE 

1. člen
Pogodbeni stranki ugotavljata, da je investitor sprejel ponudbo gospodarskega subjekta št.: ________
z dne _________, za opravljanje storitev nadzora nad gradnjo pri gradnji objekta __________________, za katerega je bilo izdano pravnomočno gradbeno dovoljenje št.  _________; ponudba je sestavni del te pogodbe. 
Pogodbeni stranki ugotavljata, da nadzornik izpolnjuje zakonske predpostavke za nadzornika po določilih GZ in po  določilih ZAID.  


2. člen

S to pogodbo nadzornik prevzema obveznost, da bo za investitorja nadziral gradnjo objekta iz prvega člena te pogodbe. Nadzornik bo preverjal, ali se gradnja izvaja v skladu z gradbenim dovoljenjem, projektno dokumentacijo, predpisi, ki urejajo gradnjo in pravili stroke, ter v rokih, ki jih je investitor dogovoril z izvajalcem gradnje.  Nadzornik mora pri tem ravnati s skrbnostjo, ki se zahteva od dobrega strokovnjaka – nadzornika.   



II. PREDMET POGODBE 

3. člen

Nadzornik mora sodelovati pri zakoličenju objekta in redno spremljati gradnjo objekta na gradbišču. 
Zaradi navedenega pogodbeni stranki sklepata to pogodbo pred oddajo prijave začetka gradnje. 






4. člen

Nadzornik je dolžan:  
· izvajati nadzor, ki omogoča kakovostno izvajanje del in dokončanje objekta v skladu z dokumentacijo za izvedbo gradnje, ter v skladu s prostorskim izvedbenim aktom, gradbenimi in drugimi predpisi ter gradbenim dovoljenjem,
· izvajati nadzor pri odpravi pomanjkljivosti in napak,   
· ustno in pisno opozoriti investitorja in druge udeležence pri graditvi objekta, če ugotovi kršitve in dejanja, ki so v nasprotju z določbami GZ,   
· opozarjati na tehnične rešitve, ki bi lahko bile v nasprotju s predpisi, 
· ustaviti gradnjo, če se kršitve kljub opozorilu nadaljujejo ali pa napake niso pravočasno odpravljene, 
· sporočiti morebitne potrebe po spremembi ali dopolnitvi projektne dokumentacije za izvedbo  investitorju  ter jih skupaj  z investitorjem in projektantom uskladiti,  
· nadzorovati pravilnost vpisa sprememb nastalih med gradnjo v dokumentacijo za izvedbo gradnje, ki jih zapisuje izvajalec in so podlaga za izdelavo dokumentacije za pridobitev uporabnega dovoljenja,  
· preverjati ustreznost dokumentacije za pridobitev uporabnega dovoljenja, 
· vsem udeležencem pri pripravi in zagotavljanju predpisanih dokumentov zagotoviti informacije in strokovno podporo s svojega področja dela, 
· od izvajalcev prevzemati, zbrati in preverjati potrdila o skladnosti in ustreznosti gradbenih in drugih proizvodov, materialov in naprav ter preverjati dokumente, ki potrjujejo, da se dela izvajajo tako, kot je to zahteval naročnik s projektno dokumentacijo ali drugimi zahtevami, 
· pripraviti in podpisati izjavo, da so dela dokončana ter skladna z izdanim gradbenim dovoljenjem in da so izpolnjene predpisane bistvene zahteve, 
· sodelovati pri odpravi pomanjkljivosti po opravljenem tehničnem pregledu vse do konca upravnega postopka za pridobitev uporabnega dovoljenja,
· sodelovati pri izvajanju meritev, preizkusov in testiranj.


5. člen

Pogodbeni stranki se  dogovorita za  razširjen nadzor, ki  lahko obsega : 
· recenzije projekta za izvedbo, 
· sodelovanje pri prijavi (ali ob pooblastilu investitorja izvedba prijave gradnje),
· sodelovanje pri razpisu za izbiro izvajalca ali izboru izvajalca, 
· nadzor nad izvajanjem gradbene pogodbe in uvedba izvajalca v delo, 
· količinski in finančni nadzor,
· potrjevanje vrste in količine izvedenih del,
· pregledovanje in potrjevanje mesečne situacije in končne situacije, 
· reševanje zahtevkov izvajalca s predlogom investitorju, 
· sodelovanje pri pripravi in pregledu končnega obračuna,   
· nadzor v garancijski dobi,
·  sodelovanje pri vodenju postopka tehničnega pregleda (če je ta predviden) in pridobitve uporabnega dovoljenja, nadzor v garancijski dobi, 
· sodelovanje pri poskusnih zagonih, začasnih obratovanjih
· druge aktivnosti, ki so določene s pogodbo. 

Pojasnilo: 
Besedilo navedenega člena določa obseg opravljanja tako imenovanega razširjenega nadzora nad gradnjo. Za razliko od obsega obveznega nadzora nad gradnjo, ki mora v celoti slediti določilom GZ, morata pogodbeni stranki v tako imenovanem razširjenem nadzoru izrecno določiti posamezne storitve, ki predstavljajo predmet pogodbe; besedilo navedenega člena je določeno le primeroma, kar pomeni, da bosta pogodbeni stranki določili le nekatere navedene storitve, lahko pa tudi storitve, ki niso navedene v tem členu.   


6. člen

Pojasnilna dolžnost nadzornika je, da mora opozoriti na tehnične rešitve v dokumentaciji za izvedbo gradnje, ki bi lahko bile v nasprotju z zakonom, gradbenim dovoljenjem, predpisi, s katerimi se podrobneje določijo bistvene in druge zahteve. 
Z izvajanjem storitve nadzora nad gradnjo nadzornik preverja ali  so upoštevane bistvene zahteve – gradbenotehnične lastnosti (kot je predvideno in določeno s projektno dokumentacijo), ki jih mora izpolnjevati objekt za zagotavljanje varne in učinkovite rabe. 


7. člen

Pogodbeni stranki sta soglasni, da je imenovanje vodje nadzora bistven pogoj  v postopku prijave del in za izvajanje gradnje. Nadzornik mora vsako spremembo v zvezi z imenovanim vodjem nadzora takoj javiti investitorju in takoj imenovati novega  vodjo nadzora. 



III. NAČIN OPRAVLJANJA STORITVE 

8. člen

Pogodbeni stranki sta soglasni, da bo nadzornik izvrševal poverjeno storitev osebno.


Varianta 1: 
Pogodbeni stranki sta sporazumni, da bo nadzornik za izvrševanje posameznih storitev nadzora sklenil podpogodbe z naslednjimi  podpogodbeniki : 

Pojasnilo: 
V tem primeru je nadzornik odgovoren samo za izbiro podpogodbenika in za navodila, katera je posredoval posameznemu podpogodbeniku. Nadzornik, ki je z investitorjem sklenil pogodbo o opravljanju nadzora med gradnjo lahko kot naročnik sklepa podpogodbo s posameznimi podpogodbeniki.  
OZ za mandatno pogodbo zahteva nekatere omejitvene ukrepe v zvezi z udeleženci. Ker gre za obligacija truda (prizadevanja) je izpostavljena večja stopnja osebnega zaupanja med pogodbenima strankama.  V kolikor je to dogovorjeno z investitorjem, lahko posamezna opravila prenese na druge nadzornike – podpogodbenike;  to pomeni, da je glavni nadzornik še vedno odgovoren za postopek nadzora, ne nosi pa jamčevalne ter odškodninske odgovornosti za tako izbranega podpogodbenika.    


Varianta 2: 
Pogodbeni stranki sta soglasni, da bo nadzornik po sklenitvi te pogodbe,   za izvrševanje posameznih storitev nadzora sklenil pogodbe s posameznimi podpogodbeniki, ki ob sklenitvi te pogodbe niso znani.  

Pojasnilo: 
V tem primeru je nadzornik odgovoren za vse storitve svojih podpogodbenikov v celoti. Besedilo pogodbe sledi primeru, ko pri izvajanju nadzora nastopa en nadzornik, ki storitev v celoti opravi sam oziroma s svojimi podpogodbeniki.      


9. člen

Nadzornik se s sklenitvijo te pogodbe zaveže ščititi interese investitorja, vendar je v razmerju do investitorja samostojen in nastopa kot profesionalna oseba.

Investitor priznava, da nadzornik opravlja pogodbeno storitev v njegovo korist, istočasno pa ščiti korist javnega interesa skladno  z določili GZ in ZAID. 


10. člen

Nadzornik za vodjo nadzora  imenuje in pooblašča : 


Nadzornik za izvajanje nadzora po posameznih strokah imenuje :  



IV. POGODBENE OBVEZNOSTI INVESTITORJA 

11. člen 

Investitor bo poleg plačilne obveznosti za izvršene storitve, ob podpisu te pogodbe predal nadzorniku naslednjo dokumentacijo: 
· pravnomočno gradbeno dovoljenje skupaj z dokumentacijo DGD in izdanimi projektnimi pogoji ter mnenji,
· gradbeno pogodbo z izvajalcem ( v primeru, če se ta pogodba sklepa po sklenitvi gradbene pogodbe, sicer jo preda po sklenitvi pogodbe z izvajalcem),   
· projekt za izvedbo v obsegu, ki je določen v 17. in 18. členu Pravilnika o projektni dokumentaciji in obrazcih povezanih z graditvijo objektov(v nadaljevanju -  pravilnik), 
· predlog terminskega plana gradnje, 
· shemo organizacije gradnje. 

Investitor bo naknadno (pravočasno pred pričetkom del ali posameznih del in sicer tako, da bo nadzornik imel razumen čas za pregled prejete dokumentacije) nadzorniku izročil še dodatno PZI dokumentacijo skladno z  19. členom  pravilnika. 

Pojasnilo: 
Zadnji odstavek velja v primeru, če se zaradi velikosti objekta ali načina gradnje zahteva sukcesivna predaja dokumentacije. 



V. POGODBENA CENA  
 
12. člen

Pogodbena cena znaša ______________ EUR; v ceno ni vštet 22 % DDV. 

Pogodbena cena se lahko spremeni v primeru spremembe obsega dela iz utemeljenih in opravičljivih razlogov;  v primeru nastanka potrebe po spremembi obsega del, ki ga ob sklenitvi te pogodbe ni bilo možno predvideti, sta pogodbeni stranki soglasni, da bosta o tem sklenili aneks k tej pogodbi. 

Pogodbena cena se lahko spremeni tudi  v primeru, če izvajalec zamuja z dokončanjem del po lastni krivdi ali zaradi krivde tretjega ali zaradi nepredvidenih okoliščin,  kar pomembno vpliva na stroške nadzornika. 

Opomba: v zgornjem odstavku je omenjena tudi krivda tretjega. Tako se lahko te krivde v pogodbi posebej definirajo. Tako se lahko (kot primer) doda člen v primeru neustreznosti projektne dokumentacije:

Pogodbena cena se spremeni tudi v primeru morebiti neustrezne projektne dokumentacije, v kolikor zaradi tega nastopijo okoliščine, ki terjajo od nadzornika povečan obseg del (povečane stroške). Obseg dela sporazumno dogovorita obe pogodbeni stranki.


13. člen

Dela po tej pogodbi bo investitor plačeval skladno s potrjenimi situacijami in sorazmerno z obsegom opravljenih del s strani nadzornika. 
Nadzornik bo situacije izstavljal najkasneje do  _________  dne v mesecu za dela opravljena v preteklem mesecu in sicer v 2 izvodih; naročnik mora situacijo pregledati, jo po potrebi korigirati in najkasneje v roku 10 dni po datumu prejema sporočiti morebitne pripombe oziroma popravke. Investitor je dolžan nesporni del potrditi.  V primeru, da investitor v roku ne sporoči svojih pripomb in popravkov ali situacije ne potrdi, se z iztekom navedenega roka šteje situacijo za potrjeno. 

Situacijo investitor izplača v nespornem znesku v roku ____ dni po potrditvi na poslovni račun nadzornika. 


14. člen 

Obračunske situacije se pripravi in sestavi na osnovi :  
· 
· 
· 

Pojasnilo: 
Vsebino teksta opredelita pogodbeni stranki sami (terminsko ali s številom obiskov ali drugo).  



VI. ROKI

15. člen

Nadzornik se zaveže, da bo s pogodbenimi deli začel po podpisu te pogodbe v skladu s terminskim načrtom izvajanja del in dela zaključil z dejanskim zaključkom izvedbenih del.  
Kot zaključek izvedbenih del se šteje __________(dogovorita pogodbeni stranki)

Do podaljšanja roka iz sprejetega terminskega plana izvajanja nadzora nad gradnjo lahko pride v naslednjih primerih: 
· če se sporazumno dogovorita obe pogodbeni stranki, 
· zaradi razlogov na strani investitorja (potek gradnje, zamuda z dostavo dokumentacije, ki jo zagotavlja investitor, zamuda z odločitvami v pristojnosti investitorja), 
· zaradi zamude plačil na strani investitorja za več kot 30 dni od zapadlosti plačila, 
· zaradi nastopa višje sile, ki jo priznava sodna praksa, 
· zaradi drugih okoliščin. 

V primeru sporazumne spremembe pogodbenih rokov, morata  pogodbeni stranki v roku 15 dni od nastanka okoliščin, dogovoriti nove roke ter določiti novo pogodbeno ceno.  

Pojasnilo: 
Pogodbeni stranki se lahko dogovorita za spoštovanje drugih dogovorjenih okoliščin za podaljšanje roka. 
   


VII. SPREMEMBA PROJEKTNE DOKUMENTACIJE 


16. člen

V primeru, ko investitor zahteva spremembo ali odmik od obsega gradnje in s tem spremembo PZI,  iz razlogov na njegovi strani, se bosta pogodbeni stranki z aneksom dogovorili za podaljšanje roka in morebitni spremembi pogodbene cene. 



VIII. POGODBENA  KAZEN  IN ODSTOP OD POGODBE 



17. člen

Nadzornik se zaveže pričeti z izvajanjem storitev po tej pogodbi takoj po podpisu te pogodbe in uvedbi v delo. 
V primeru, da nadzornik po svoji krivdi ne prične z opravljanjem nadzora v rokih določenih s to pogodbo, je investitor  upravičen do pogodbene kazni v višini __________  EUR za vsak dan zamude, vendar največ _____ odstotkov (%) pogodbene vrednosti.  


18. člen
 
V primeru da delo po tej pogodbi ni opravljeno skladno s pravili stroke, dobro prakso ali s primerno pazljivostjo in vestnostjo, lahko investitor enostransko razdre to pogodbo z odpovednim rokom ____________ ; v primeru odpovedi je investitor dolžan plačati nadzorniku do poteka odpovednega roka  že opravljeno delo.
Nadzornik lahko odstopi od pogodbe v primeru neplačila  ali nepravočasnega plačila za opravljene storitve po tej pogodbi. 
Pred odstopom mora nadzornik pisno opozoriti investitorja na kršenje pogodbe in zahtevati izpolnitev obveze.  Nadzornik lahko zahteva povračilo povzročene  škode.     
Ne glede na pogodbeno kazen, lahko investitor uveljavlja do nadzornika vso dokazljivo škodo, ki mu je bila povzročena z zamujanjem pogodbenih rokov ali zaradi nekvalitetno opravljene storitve nadzora nad gradnjo.  



IX. KONČNE  DOLOČBE 


19. člen

Pogodbeni stranki bosta morebitne spore iz te pogodbe reševali sporazumno, v primeru,  da do sporazuma ne pride, bo spore reševala arbitraža pri pristojni instituciji, ki jo določita pogodbeni stranki, v primeru nesporazuma pa je za spore pristojno  stvarno pristojno sodišče po kraju nepremičnine. 


20. člen

Ta pogodba je zapisana v 4 enakih izvodih, od katerih vsaka pogodbena stranka prejme po 2 izvoda in začne veljati z dnem podpisa pogodbenih strank.  


                  INVESTITOR                                                                                                    NADZORNIK 

_____________________________                                                          ___________________________

Kraj datum  ___________________                                                       Kraj datum ___________________

